Në bazë të nenit 38 paragrafi 1 pika 30 të Ligjit mbi vetëqeverisjen lokale (“Fleta zyrtare e MZ”,nr. 2/18) dhe nenit 53 paragrafi 1 pika 2 e Statutit të komunës së Tuzit (“Fleta zyrtare MZ- dispozitat komunale”, nr.24/19), Kuvendi i komunës së Tuzit, në seancën e mbajtur më 18.07.2019 ka sjell

VENDIM

mbi themelimin e Shërbimit të Kuvendit

Neni 1

Me këtë vendim themelohet Shërbimi i Kuvendit (në tekstin e mëtejmë: Shërbimi), përcaktohet fushëveprimi i tij, mënyra e organizimit dhe drejtimit dhe rregullohen çështje të tjera me rëndësi për punë të tij.

Neni 2

Të gjitha shprehjet e përdorura në këtë vendim në gjininë mashkullore nënkuptojnë të njëjtat shprehje për persona fizik në gjininë femërore.

**Neni 3**

Shërbimi i Kuvendit kryen punë profesionale dhe të tjera për nevoja të Kuvendit të komunës së Tuzit (në tekstin e mëtejmë: Kuvendi), trupave punues të Kuvendit, këshilltarëve në Kuvend, kryetarit, nënkryetarit dhe sekretarit të Kuvendit dhe punët e përcaktuara për klube të këshilltarëve.

Neni 4

Në kryerjen e punëve nga neni 3 i këtij vendimi, Shërbimi i Kuvendit veçanërisht:

* përgatit akte ligjore me të cilat rregullohet mënyra e punës së Kuvendit, mënyra e realizimit të së drejtave dhe obligimeve të këshilltarëve;
* merr pjesë në përgatitjen dhe organizimin e seancave të Kuvendit dhe trupave punues, përpunon raporte dhe procesverbale nga seancat e trupave punues të Kuvendit; bën audio inçizimin e seancës së Kuvendit dhe përkujdeset për ruajtjen e inçizimit; punon procesverbalin nga seanca e Kuvendit; kryen përpunimin e vendimeve, konkludimeve dhe akteve të tjera të cilat sjell Kuvendi dhe ruan origjinalin e këtyre akteve;
* kryen punë profesionale dhe të tjera për nevojën e kryetarit dhe sekretarit të Kuvendit;
* përgatit programin e punës së Kuvendit për vitin kalendarik në përputhje me Rregullore dhe përkujdeset mbi ekzekutimin e tij; përcjell realizimin e konkludimeve të Kuvendit dhe bën raportin mbi realizimin e atyre konkludimeve; punon materiale informative dhe të tjera nga fushëveprimi i punës së vet;
* organizon mbajtjen e takimeve të kryetarit të Kuvendit me kryetarët e klubeve të këshilltarëve në përgatitjen e seancave të Kuvendit;
* përcjell ftesën me material për seancë të Kuvendit këshilltarëve, Kryetarit të Komunës, Kryeadministratorit, udhëheqësve të organeve, drejtuesve të shërbimeve publike dhe të tjera themelues i të cilave është Kuvendi, kryetarit të Këshillit për dhënie të propozimeve të emërtimeve të vendbanimeve, rrugëve dhe shesheve, Këshillit për çështje të personave me invaliditet dhe parandalim të narkomanisë, përfaqësuesit të sektorit joqeveritar, mediumeve dhe subjekteve të tjera të interesuara;
* realizon procedurën e të ftuarit të organizatave joqeveritare për paraqitje të pjesëmarrjes në seancat e Kuvendit;
* siguron kushtet e nevojshme për ushtrimin e funksionit të këshilltarit dhe ata: siguron ndihmë këshilltarit në hartimin e propozimeve të cilat parashtron Kuvendi dhe trupit punues dhe ndihmon në kryerjen e punëve të tjera të cilat ia beson trupi punues apo Kuvendi; siguron shfrytëzimin e dokumentacionit të nevojshëm për çështje të cilat janë në rend të ditës së Kuvendit dhe trupit punues dhe për ushtrimin e funksionit të këshilltarit; jep shpjegime profesionale mbi probleme që hasin gjatë punës së Kuvendit;
* kryen punë profesionale dhe administrative në lidhje me konstatimin e shpërblimeve publike të Komunës së Tuzit (shpalljen e qytetarit të nderit, Çmimi “15 dhjetori”, çmime të tjera), gjegjësisht siguron punën e Jurisë për ndarjen e Çmimit “15 dhjetori”, Komisioni për ndarjen e bursave (harton rregulloret e punës, vendimet mbi përfituesit e atyre çmimeve etj.) dhe siguron punën e komisioneve të tjera të cilat themelon Kuvendi;
* harton regjistrin e akteve ligjore të cilat sjell Kuvendi; përkujdeset për hartimin dhe ruajtjen e origjinalit (etalon) të simboleve të Komunës së Tuzit; siguron materiale dhe organizon bashkëpunimin me gazetarë në lidhje me njoftimin e publikut mbi punën e Kuvendit; ruan dhe jep në shfrytëzim të dhëna informative- dokumentacione dhe materiale të tjera të cilat janë krijuar në lidhje me punën e Kuvendit;
* rregullon tekstet e akteve të miratuara nga seancat e Kuvendit dhe përkujdeset mbi publikimin e tyre në “Fletën zyrtare të MZ- Dispozitat e komunës” dhe në faqen e internetit të Komunës së Tuzit;
* mbanë evidencë mbi punën e Kuvendit dhe këshilltarëve dhe ata: mbi prezencën e këshilltarëve në seancat e Kuvendit, mbi prezencën në seancat e trupave punues, mungesën nga seancat e Kuvendit dhe trupave punues, numrin e propozimeve të dhëna ose iniciativave, numrin e propozimeve të pranuara dhe atyre të pa pranuara, numrin e diskutimeve në seanca, numrin e pyetjeve të këshilltarëve të shtruara, kohëzgjatja e seancës, numrit dhe kohëzgjatjes së seancave të trupave punues, në përputhje me Rregulloren e Kuvendit;
* mbanë evidencë mbi: strukturën e këshilltarëve në Kuvend; plotësimin e vendeve të lira të këshilltareve; konstituimin e klubeve të këshilltarëve; mbajtjen e seancave; rendet e ditës së seancës; anëtarët e këshillit të drejtorëve dhe organeve të tjera udhëheqëse të shërbimeve publike themelues i të cilave është Komuna e Tuzit, e të cilat i emëron Kuvendi; përfituesit e Çmimit “15 dhjetori”, përfituesit e bursave të Komunës së Tuzit;
* përgatit mendime profesionale dhe qëndrime sipas iniciativave për vlerësimin e kushtetutshmërisë dhe ligjshmërisë së akteve ligjore nga fushëveprimi i Kuvendit dhe merr pjesë në procedurën e përgatitjes së qëndrimeve të organeve të tjera të administratës lokale;
* përgatit kërkesa për planifikimin e mjeteve në Buxhetin për nevoja të punës së Kuvendit dhe Shërbimit të Kuvendit;
* miraton pagesën e shpenzimeve në bazë të punës së Kuvendit, këshilltarëve dhe shërbimit;
* udhëheq procedurën administrative për qasje të lirë të informatave nga fushëveprimi i vet;
* kryen punë në lidhje me realizimin e të drejtave nga marrëdhënia e punës së funksionarëve (Kryetarit të komunës, kryetarit të kuvendit, nënkryetarit të komunës, sekretarit të kuvendit dhe kryeadministratorit) dhe nëpunësve në Shërbimin e Kuvendit;
* kryen punë të tjera administrativo- teknike për Kuvendin dhe trupat punues të Kuvendit;
* kryen edhe punë të tjera profesionale dhe administrative sipas kërkesës së Kuvendit, kryetarit dhe sekretarit të Kuvendit.

**Neni 5**

Me punën e Shërbimit të Kuvendit udhëheq sekretari i Kuvendit.

Sekretari i Kuvendit në lidhje me të drejtat, obligimet dhe përgjegjësitë e nëpunësve në Shërbimin e Kuvendit, ka të drejtat dhe obligimet e kujdestarit të organit të administratës lokale.

**Neni 6**

Kryerja e punëve dhe detyrave të Shërbimit të Kuvendit, organizimi i brendshëm i tij, numri i nëpunësve dhe përshkrimi individual i punëve rregullohet me rregullore të organizimit të brendshëm dhe sistematizimit të vendeve të punës, në përputhje me ligj dhe këtë vendim.

Rregullorja mbi organizim të brendshëm dhe sistematizim të vendeve të punës në Shërbimin e Kuvendit sjell sekretari i kuvendit, me pëlqim të kryetarit të kuvendit.

**Neni 7**

Mjetet për financimin e punës së Shërbimit të Kuvendit sigurohen në Buxhetin e Komunës së Tuzit.

**Neni 8**

Me hyrje në fuqi të këtij vendimi, ndalon së vlejturi Vendimi mbi themelimin e Shërbimit të Kuvendit (“Fleta zyrtare e MZ- dispozitat komunale”, nr.035/18)

**Neni 9**

Ky vendim hynë në fuqi me ditën e publikimit në “Fletën zyrtare të Malit të Zi- Dispozitat komunale”.

Numër: 02-030/19-4092

Tuz, 18.07.2019

**KUVENDI I KOMUNËS SË TUZIT**

**Kryetari,**

**Fadil Kajoshaj**